Kjølnes gård

Kjølnes gård er en eiendom på Kjølnes i Porsgrunn som opprinnelig var et gårdsbruk fra begynnelsen av 1700-tallet. 

Kjølnes gård ble tatt over av Porsgrunn kommune i 1967. 

Av bygningene som opprinnelig var en del av denne eiendommen har en separat lystgårdsbygning som kalles «Elverhøy» vært særlig kjent i lokalsamfunnet; Elverhøy ble bygget av kammerherre Severin Løvenskiold, og ble overtatt av kommunen i 1910. Studentsamfunnet i Grenland hadde råderett over Elverhøy fra 1980-årene og utover på 1990-tallet.

Hovedhuset på Kjølnes gård er (per 2024) leid ut til to frivillige organisasjoner, som i 2021 fikk beskjed om at leiefoholdet måtte opphøre fordi gårdsbygningene skulle rives. På 2020-tallet har Porsgrunn kommune gjentatte ganger fremmet planer om å rive alle bygninger som gjenstår på Kjølnes gård, uten at det foreligger konkrete planer om å benytte tomten til andre formål.

 Historikk 

 Begynnelsen 
Første dokumenterte referanse til Kjølnes Gård er i kirkeboken for Gjerpen i 1720. Den første eier det er kjennskap til er Sivert Vernersen som ga gården navnet Kjølnes gård.

I 1754 kjøpte Ulrich Schnell gården. Gården ble deretter solgt som dødsbo til Aslak Nilsen Klyve i 1780. 

 Oppblomstringen 
Kammerherre Severin Løvenskiold kjøpte Kjølnes Gård en gang etter 1787. Han bygde om gården til en lystgård, og reiste et nytt bygning som fikk navnet «Elverhøy». Angivelig brukte kammerherren gården som avlingsgård og landsted, da han ellers bodde i Kammerherregården (400–500 meter unna). Eiendommen fikk på denne tiden sin vakre hage, med flere lysthus, terrasser nedover mot elva og nøttetrealléer. Løvenskioldfamilien brukte gården bare om sommeren.

Det finnes to forskjellige teorier om hva som skjedde deretter. Den første teorien går ut på at etter kammerherrens død i 1818 overtok hans to sønner, Fritz og Niels Løvenskiold gården, og at de deretter solgte gården videre til sin felles svoger, Christian Paus i 1822. Den andre teorien går på at kammerherren solgte gården til Paus i 1816 for 200 000 spd.

Christian Paus var agronom og hadde stor interesse for gårdsbruk og husdyrhold. Han utvidet gården betraktelig og med sine 430 mål var den en av de største i bygda. Paus var videre en av de fremste gårdbrukerne i området og holdt i 1845 seks hester, 40 storfe, 16 sauer og tre griser. I 1852 vant en av gårdskarene på Kjølnes, Niels Flotterød, en konkurranse i pløying arrangert på Gjerpen Prestegård.

Christian Paus' søster Maren Fransisca Paus skrev i sin dagbok om hvordan de var «paa deet deilige Kjølnæs hvor de drak te, roede og passiarede».

 Brennevinsproduksjon 
Fra 1816 ble brennevinsbrenning fritt på landsbygda. I 1833 hadde Kjølnes gård en produksjon av brennevin på 800 potter, noe som tilsvarer 772 liter. Råvarene var bygg og potet.

 Utparsellering 
Etter Christian Paus' død i 1869 overtok hans sønn Severin Johan Jacob Paus gården. I 1889 og i 1905 er Kjølnes gård matrikkelført som tilhørende «dr. Paus»; eiendommen hørte den gang til Gjerpen kommune.

I 1906 besluttet herredstyret i Gjerpen kommune å kjøpe Kjølnes gård for utparsellering til arbeidere og småbrukere. Den var da til salgs etter å ha blitt drevet av forpaktere, og kjøpesummen var 70 000 kroner. I 1907 solgte kommunen gården i 12 parseller. Hans Bækkevold kjøpte den delen av eiendommen som Elverhøy står på.

 Elverhøy-parsellen 
Da Hanna Koht Jensen (1859–1949) hadde eid tomten i ett, år brant det i store deler av bygningen. Arkitekt Wilhelm Swensen skisserte gjenoppbygningen med tanke på hotellvirksomhet.

Hanna Kohts sønn, Magnus Koth (1893-1968), hadde god erfaring med teater, og arrangerte teaterforestillinger på Elverhøy i 1920- og 1930-årene. Inngangsbilletten lød på 50 øre. Mange av skuespillerne var fra Porsgrunn, og det var ofte skuespill av Ibsen som ble fremført. På kveldene ble det ofte arrangert dans på huset. 

I 1937 kjøpte W. Sørensen gården for 20 000 kr. Huset hadde da vært brukt til hotellvirksomhet av Koht i noen år. Sørensen fortsatte å bruke huset til pensjonat. Det var ofte sirkusartister som bodde på pensjonatet, noe som tiltrakk mye oppmerksomhet fra byens ungdommer, spesielt de ville festene med utenbys mennesker. 

Under krigen brukte tyskerne bygningen, og etter krigen leide Sørensen bort to leiligheter i 2. etg. til to lektorer. Fra 1968 bodde pastor Bårdsen der og drev konfirmantundervisning for byens ungdommer.

 Porsgrunn kommune kjøper gården 
I 1973 kjøpte Stiftelsen Kjølnesgt. 18 huset for 375 000 kr, I 1978 kjøpte Porsgrunn kommune tomten for 377 815 kr.

Kommunen la eiendommen ut for en storstilt utbygging av skoler, idrettshaller og fotballbaner, denne utbyggingen fortsatte i de påfølgende tiårene. Blant annet ble Kjølnes ungdomsskole og Porsgrunn videregående skole bygget på området.

I 1983 brukte Grenland speiderkrets hovedhuset på Kjølnes gård til kontorer, møter og kursvirksomhet.

 Studentsamfunnet 
13. november 1984 tok Porsgrunn Tekniske Studentsamfunn over huset. Avtalen med kommunen innebar at Studentsamfunnet skulle ha råderett over huset. På denne tiden hadde huset et stort behov for vedlikehold både utvendig og innvendig. Mesteparten av arbeidet ble utført på dugnad fra studentene. Den 12. mai 1985 arrangerte studentsamfunnet den første studentkroen.

 Rivningsplaner 
Fra 1996 leide kommunen ut bygningen til Porsgrunn og Omegns Turistforening (POT) og Porsgrunn Orienteringslag, men i 2021 sa kommunen opp leieavtalen fordi den hadde planer om å rive bygningsmassen. Sommeren 2023 sendte Porsgrunn kommune ut nabovarsel om at de gjenværende bygningene – hovedhuset i sveitserstil samt et uthus – på Kjølnes gård skulle rives. Kommunen hadde engasjert det lokale arkitektfirmaet Børve & Borschenius til å ordne formalitetene knyttet til rivingen, og arkitektfirmaet skrev i rivningssøknaden i 2023:«Bakgrunnen for rivingen er at tomten skal klargjøres for framtidig utvikling, uten at det eksisterer noen konkrete planer for denne utviklingen på det nåværende tidspunkt.»

 Referanser 

 Kilder 
 Paphyrus nr. 3 1993. 81. årgang, side 14-15.
 Kjølnesgaten, PD, 28. august 1992
 Disponering av Elverhøy som Studentsamfunnshus av gruppe F1-16-84 TMIH
 Studentsamfunnshus av gruppe F1-13-84 TMIH
 Gjerpen-Porsgrunn av Finn C. Knutsen
 Gjerpen bygds historie bind 1 og 2 av Terje Christensen.

Kategori:Byggverk i Porsgrunn
Kategori:Gårder i Telemark